钦定古今图书集成/历象汇编/庶征典/第166卷 > 金
## 钦定古今图书集成/历象汇编/庶征典/第166卷 > 金

### 熙宗天会十五年七月辛巳有司进四足雀

按《金史熙宗本纪》。不载。　按《五行志》云云。

### 章宗泰和二年凤凰见

按《金史章宗本纪》，“泰和二年八月丙申，凤凰见于磁
州武安县鼓山石圣台。”　按《五行志》，“泰和二年八月
丙申，磁州武安县鼓山石圣台有大鸟十，集于台上，
其羽五色烂然，文多赤黄，赭冠鸡项，尾阔而修，状若
鲤鱼，尾长而高，可逾八尺。九子差小侍傍，亦高四五
尺。禽鸟万数，形色各异，或飞或蹲，或步或立，皆成行
列，首皆正向，如朝拱然。初自东南来，势如连云，声如
殷雷，林木震动。牧者惊惶，即驱牛击物以惊之，殊不
为动。俄有大鸟如雕鹗者，怒来搏击之，民益恐，奔告
县官，皆以为凤凰也。”命工图上之。留二日而北去，按
视其处，粪迹数顷，其色各异，遗禽数千，累日不能去，
所食皆大鲤鱼，骨蔽地。章宗以其事告宗庙，诏中外
按《癸辛杂识》：“金泰和四年六月，磁州武安县南岐山
北石圣台，凤凰见。凤从东南来，众鸟周围之，大者近
内，小者在外，以万万计。地在屯区村，村民惧为官司
所扰，谋逐去之。驱牛数十头，击柝从之。牛未至二里，
即有鸷鸟振翼而起，翼长丈馀，下击二水牯，肉尽见
骨，水牯即死。于是众始”报官。凤凰高丈馀，尾作鲤鱼
状，九子差小，翼其傍。凤为日影所照，则有二大鸟盘
旋庇荫之，至日入则下，留三日，乃从西北腾空而上，
县中三日无鸟雀。凤去后，人视其处，有鲤鱼重五六
十斤者，食馀尚有数头。台傍禽鸟粪两沟皆满，小禽
不动，飞饿死者不可胜纪。村民疑台下有异，私掘之。
三尺馀，石罅中直插金剑，一取不能尽，击折得其半。
以火锻，欲分之，剑见火化，金蝉，散飞而去。〈按本纪志作二年此

作四年互异

### 宣宗元光二年有鹤千馀翔于殿庭乌鹊夜惊

按《金史宣宗本纪》不载　按《五行志》：“二年正月辛酉
日午，有鹤千馀翔于殿庭，移刻乃去。七月乙卯，丹凤
门坏，压死者数人。十一月，乌鹊夜惊，飞鸣蔽天。十二
月，宣宗崩。”

### 哀宗正大六年陇州献黄鹦鹉

按《金史哀宗本纪》：正大六年夏五月，陇州防御使石
抹冬儿进黄鹦鹉。诏曰：“外方献珍禽异兽，违物性，损
人力，令勿复进。”